Source: https://www.sak.sk/sud
Timestamp: 2019-07-16 16:16:44+00:00

Document:
Rozhodcovský súd SAK
Vedenie RS SAK
Vzorové doložky
Aktivity RS SAK
Efektívne a spravodlivé riešenie obchodných sporov podľa moderných pravidiel
Zriaďovateľom Rozhodcovského súdu je Slovenská advokátska komora ako nezávislá samosprávna organizácia, ktorá je najväčšou právnickou stavovskou organizáciou v Slovenskej republike. Rozhodovanie sporov sa riadi jasne formulovanými pravidlami. Vychádzajú zo základných dlhodobo overených praktík medzinárodne uznávaných arbitrážnych inštitúcií a zo zákona č. 244/2002 Z. z. o rozhodcovskom konaní. Základným poslaním RS SAK je efektívne a spravodlivé rozhodovanie sporov pri rešpektovaní
rovnosti strán konania. RS SAK pri výbere a ustanovovaní rozhodcov dôsledne presadzuje princípy nezávislosti, nestrannosti a odbornosti. Rozhodcovský súd nie je zaťažený „reštančnými“ vecami, spotrebiteľskými spormi či exekúciami. Dĺžka konania od podania žaloby po vydanie konečného rozhodnutia sa spravidla pohybuje okolo štyroch mesiacov. Rozhodnutie senátu má pre strany konania rovnaké účinky ako právoplatný rozsudok všeobecného súdu.
Zriaďovateľom Rozhodcovského súdu je Slovenská advokátska komora ako nezávislá samosprávna organizácia, ktorá je najväčšou právnickou stavovskou organizáciou v Slovenskej republike. Rozhodovanie sporov sa riadi jasne formulovanými pravidlami. Vychádzajú zo základných dlhodobo overených praktík medzinárodne uznávaných arbitrážnych inštitúcií a zo zákona č. 244/2002 Z. z. o rozhodcovskom konaní. Základným poslaním RS SAK je efektívne a spravodlivé rozhodovanie sporov pri rešpektovaní rovnosti strán konania. RS SAK pri výbere a ustanovovaní rozhodcov dôsledne presadzuje princípy nezávislosti, nestrannosti a odbornosti. Rozhodcovský súd nie je zaťažený „reštančnými“ vecami, spotrebiteľskými spormi či exekúciami. Dĺžka konania od podania žaloby po vydanie konečného rozhodnutia sa spravidla pohybuje okolo štyroch mesiacov. Rozhodnutie senátu má pre strany konania rovnaké účinky ako právoplatný rozsudok všeobecného súdu.
Zahraniční hostia na pôde RS SAK – pozvánka na prednášku pána M. Schiefferla
Rozhodcovský súd Slovenskej advokátskej komory pozýva na prednášku pána Markusa Schiefferla (Viedeň) na tému „Úloha judikatúry všeobecných súdov pri formovaní rozhodcovského konania” (How state court case law shapes the arbitration process). Prednáška pána Schifferla je pokračovaním v pravidelných prednáškových cykloch organizovaných na pôde SAK od začiatku roka 2017, na ktoré pozývame významných zahraničných hostí z oblasti súkromnej arbitráže s cieľom obohacovať domácu odbornú diskusiu o rozhodcovskom konaní.
Arbitration Conference 2019
Bratislava 6. mája 2019 – Dňa 16. mája 2019 sa uskutoční piaty ročník medzinárodnej konferencie s názvom „Richard DeWitt Arbitration Conference 2019“, ktorú organizuje Právnická fakulta Univerzity Komenského v Bratislave v spolupráci s Americkou obchodnou komorou v Slovenskej republike.Odborným partnerom konferencie bude aj tento rok Rozhodcovský súd Slovenskej advokátskej komory.
Bližšie informácie nájdete v: pozvánke na konferenciu.
Tešíme sa na stretnutia a zaujímavé diskusie.
RS SAK
Martin Magál sa stal členom AmCham Board of Directors
Člen predsedníctva Rozhodcovského súdu Slovenskej advokátskej komory Martin Magál sa stal členom Board of Directors Americkej obchodnej komory na Slovensku. Na minulotýždňovom valnom zhromaždení komory uspel s programom, ktorý je osobitne zameraný aj na šírenie informovanosti o výhodách rozhodcovského konania. Americká obchodná komora na Slovensku dlhodobo prispieva k osvete o rozhodcovskom konaní a rovnaké ciele má aj Rozhodcovský súd SAK.
RS SAK na pôde Slovenskej bankovej asociácie
Rozhodcovský súd SAK v rámci svojej činnosti vyvíja aktivity zamerané na podporu používania rozhodcovského konania ako vhodnej alternatívy k všeobecným súdom. Dňa 10. apríla 2019 sme mali možnosť prezentovať fungovanie nášho súdu na pôde Slovenskej bankovej asociácie. Ďakujeme Slovenskej bankovej asociácii za priestor a zaujímavú diskusiu so zástupcami právnych oddelení bánk.
RS SAK a Prague Rules
Nové pravidlá pre efektívne vedenie medzinárodnej arbitráže (Prague Rules 2018) získali prestížne ocenenie Best Innovation by GAR Awards (http://gar.live/awards2019). Ďakujeme Romanovi Prekopovi, ktorý bol súčasťou medzinárodného tímu zodpovedného za prípravu týchto pravidiel a Martinovi Magálovi - obaja členovia Predsedníctva RS SAK - za reprezentovanie nášho súdu pri ich oficiálnom spustení do praxe. Cieľom Rozhodcovského súdu SAK je byť prvou a zdravou voľbou pre riešenie domácich sporov, no postupne vedieme aj konania s medzinárodným prvkom. Ambíciou Prague Rules nie je nahradiť pravidlá etablovaných súdov, ale - ak sa na tom strany dohodnú, slúžiť ako ich vhodný doplnok na zvýšenie efektivity konania v medzinárodných sporoch.
Podrobné informácie o Prague Rules sú dostupné na tejto stránke: https://www.praguerules.com/
Člen predsedníctva RS SAK M. Magál hosťom v štúdiu TA3
Člen predsedníctva Rozhodcovského súdu SAK Martin Magál bol hosťom v štúdiu TA3, kde hovoril o výhodách rozhodcovského konania. Záznam je dostupný na webe TA3: https://www.ta3.com/clanok/1151430/host-v-studiu-m-magal-o-rozhodcovskych-sudoch.html
Nové vydanie Bulletinu slovenskej advokácie je venované témam rozhodcovského konania
Nove vydanie Bulletinu slovenskej advokácie sa osobitne venuje témam rozhodcovského konania na Slovensku. Rozhodcovský súd SAK podporuje osvetu o témach obchodnej arbitráže. Ďakujeme Redakčnej rade Bulletinu za vytvorenie priestoru pre články a štúdie o rozhodcovskom konaní, a samozrejme autorom za ich výborné texty. Bulletin je prístupný na webe komory: https://www.sak.sk/blox/cms/sk/sak/bulletin. Prajeme príjemné čítanie!
AmCham Slovakia a SAK spolupracujú na zlepšovaní prostredia pre obchodnú arbitráž
Dlhé trvanie súdnych konaní, preťaženie súdov a časté dôvodné pochybnosti o ich nestrannosti negatívne ovplyvňujú dôveru podnikateľov v právny štát. Obchodné arbitráže sú pre firmy rýchlejšou a efektívnejšou alternatívou ako obchodný spor vyriešiť. O tom, ako sa na Slovensku postupne darí vytvárať vhodné podmienky pre rozvoj obchodných arbitráží diskutovali na pracovných raňajkách Americkej obchodnej komory v SR (AmCham) a Slovenskej advokátskej komory (SAK) Minister spravodlivosti v SR Gábor Gál spolu s odborníkmi z radov významných investorov na Slovensku.
Ako vo svojom úvodnom prejave uviedol Ronald Blaško, výkonný riaditeľ AmCham: „Obchodno-právne spory dnes na Slovensku trvajú v priemere 21 mesiacov. Ak sa však firmy dohodnú na riešení sporu prostredníctvom rozhodcovského súdu, ten je zvyčajne vyriešený v priebehu 3-4 mesiacov. V krajinách západnej Európy je inštitút obchodnej arbitráže bežne využívanou, efektívnou a predvídateľnou alternatívou. Cieľom AmCham ako aj mnohých našich partnerov v Iniciatíve za vládu zákona (Rule of Law Initiative) je preto posilňovať povedomie o tejto možnosti v rámci širokej podnikateľskej komunity.“
Tomáš Borec, predseda Slovenskej advokátskej komory v tejto súvislosti povedal: „Slovenská advokátska komora a Americká obchodná komora majú spoločné ciele v oblasti zlepšovania právneho prostredia na Slovensku. Americká obchodná komora bola v minulosti aktívna pri podpore dôležitých reforiem zameraných na vymožiteľnosť práva a dnes som rád, že sa táto spolupráca rozvíja v tomto duchu aj v ďalších oblastiach presadzovania práva.“
Arbitration Conference 2019 sa uskutoční 16. mája 2019, RS SAK bude opäť odborným partnerom konferencie
Bratislava 13. februára 2019 - Na deň 16. mája 2019 je pripravovaný v poradí už piaty ročník medzinárodnej konferencie s názvom „Richard DeWitt Arbitration Conference 2019“, ktorú opätovne organizuje Právnická fakulta Univerzity Komenského v Bratislave v spolupráci s Americkou obchodnou komorou v Slovenskej republike.
VÝHODY VOĽBY RS SAK
Rozhodovanie sporov pred RS SAK sa riadi jasne formulovanými pravidlami.
Vychádzajú zo základných dlhodobo overených praktík medzinárodne uznávaných arbitrážnych inštitúcií.
Ponechávajú stranám priestor nastaviť priebeh konania podľa potreby, vrátane výberu rozhodcov a voľby angličtiny alebo nemčiny ako jazyka konania.
RÝCHLE A SPRAVODLIVÉ ROZHODOVANIE
Základným poslaním RS SAK je slúžiť stranám v spravodlivom riešení sporov pri dôslednom rešpektovaní rovnosti strán konania.
Rozhodcovský súd nie je zaťažený „reštančnými“ vecami, spotrebiteľskými spormi či exekúciami.
V roku 2018 priemerná dĺžka konania od podania žaloby po vydanie konečného rozhodnutia bola štyri mesiace.
KONEČNÉ ROZHODNUTIE NA JEDNOM STUPNI
Rozhodnutie rozhodcovského senátu je právoplatné a vymožiteľné ako rozhodnutie všeobecného súdu.
Výška poplatku za vedenie konania je porovnateľná s bežnými súdnymi poplatkami.
Na rozdiel od všeobecného súdu, voči rozhodcovskému rozsudku nie je možné podať odvolanie (ibaže by sa strany dohodli inak) a predlžovať tak konanie.
VYSOKÁ PRAKTICKÁ KVALIFIKÁCIA ROZHODCOV
Strany si za rozhodcu môžu nominovať kohokoľvek s dlhoročnou právnou praxou (napr. advokáta s aspoň 5-ročnou praxou).
Pri absencii dohody strán (alebo ak strana svojho rozhodcu nenominuje) Predsedníctvo ustanoví za rozhodcu osobu zapísanú vo zverejnenom Zozname rozhodcov RS SAK.
RS SAK dbá na to, aby boli do Zoznamu rozhodcov zapisovaní výlučne rešpektovaní odborníci s relevantnými skúsenosťami a znalosťou obchodnej arbitráže.
NEZÁVISLOSŤ A NESTRANNOSŤ ROZHODCOV
Potenciálny rozhodca je povinný vopred vyplniť formulár o skutočnostiach, ktoré by mohli spochybňovať jeho nezávislosť a nestrannosť.
Strany tak majú možnosť overiť si nezávislosť a nestrannosť rozhodcu ešte pred jeho ustanovením do funkcie. O prípadnej námietke proti potenciálnemu rozhodcovi rozhodne predsedníctvo RS SAK dbajúc, aby spory rozhodovali iba nezávislí a nestranní arbitri.
Podobné princípy sa vzťahujú aj na osoby vystupujúce v spore ako znalci.
ŠPECIALIZÁCIA A MEDIÁCIA
Okrem všeobecnej rozhodcovskej agendy sa RS SAK postupne špecializuje aj na jednotlivé podnikateľské odvetvia.
Príkladom je rozvíjajúca sa spolupráca so Slovenskou komorou stavebných inžinierov pri odborných vyjadreniach potrebných na rozhdodovania sporov súvisiacich so stavebníctvom.
Podľa Pravidiel môže po začatí rozhodcovského konania prebehnúť zmierovacie konanie s cieľom ukončiť spor strán zmierom.
TRANSPARENTNOSŤ A SILNÉ ZÁZEMIE
Zriaďovateľom súdu je Slovenská advokátska komora ako nezávislá samosprávna organizácia, ktorá je najväčšou stavovskou organizáciou v Slovenskej republike.
Správu súdu ako nezávislej organizačnej zložky komory vykonáva trojčlenné predsedníctvo RS SAK a tajomník. Členovia predsedníctva RS SAK nemôžu prijať funkciu rozhodcu ani právneho zástupcu v konaní pred RS SAK.
RS SAK je príkladom transparentnosti. O svojej činnosti a plánoch pravidelne informuje na odborných fórach a v každoročných správach o činnosti.
Možno ste hľadali
1.Vzorové doložky
2.Rokovací poriadok
3.Zoznam rozhodcov
Používaním stránok prevádzkovaných SAK súhlasite s používaním cookies, ktoré nám pomáhajú zabezpečiť lepšie služby Súhlasím
e-mail: rssak@sak.sk

References: súd 
 súd 
 súd 
 súd 
 súd 
 súd 
 súd 
 súd 
 súd